KIRJALLINEN KYSYMYS E-2513/02 esittäjä(t): Konstantinos Hatzidakis (PPE-DE) komissiolle. Ympäristön saastuminen Keratsinionin höyryvoimalan lähettyvillä.



Virallinen lehti nro 011 E , 15/01/2004 s. 0003 - 0004



KIRJALLINEN KYSYMYS E-2513/02 esittäjä(t): Konstantinos Hatzidakis (PPE-DE) komissiolle (9. syyskuuta 2002) Aihe: Ympäristön saastuminen Keratsinionin höyryvoimalan lähettyvillä Kauppamerenkulkuministeriön satamapoliisin ja Pireuksen keskussatamakonttorin teettämästä tutkimuksesta (n:o 2412, 2. huhtikuuta 2002) käy ilmi, että Keratsinionin kalastussataman alueella sekä maa- ja merialueilla valtion sähkölaitoksen (DEH) Keratsinionissa sijaitsevan höyryvoimalan lähellä on havaittu saastumista. Saaste aiheuttaa merkittäviä ympäristöongelmia laajalla alueella, ja se johtuu polttoöljystä, jota on päässyt vuotamaan voimalan kivisiin kellarirakenteisiin. Tutkimuksessa löydettiin selviä merkkejä siitä, että öljyä on tihkunut betonisäiliöistä, joissa sitä säilytettiin voimalan polttoaineena 1970-luvulle asti. Valumat ovat edenneet kellariin ja sitä kautta pohjavesikerroksiin. Kaiken lisäksi ympäristön ja aluesuunnittelun sekä yleisten töiden ministeriön asiakirjasta nro 112 822 (19. joulukuuta 2001) ilmenee, että valtion sähkölaitoksella ei ole lupaa nestemäisten jätteiden käsittelyyn kyseisellä alueella. Mitä komissio aikoo tehdä ympäristön säilyttämiseksi? Margot Wallströmin komission puolesta antama vastaus (15. marraskuuta 2002) Maan ja pohjaveden saastuminen polttoainesäiliöiden läheisyydessä on melko yleistä kaikkialla maailmassa. Saastuminen johtuu erityisesti aikaisemmin käytössä olleista polttoaineiden varastointi- ja käsittelytekniikoista. Vaikka tekniikat ovat sittemmin muuttuneet eivätkä enää aiheuta ympäristön saastumista, ympäristön aiempi saastuminen on haaste monille Euroopan alueille. Parlamentin jäsenen mainitseman alueen vesi saastui kysymyksen mukaan 1970-luvun aikana, ennen Kreikan liittymistä unionin jäseneksi, vähitellen käytöstä poistettujen rakenteiden ja käsittelytapojen vuoksi. Ennen vuotta 2000 yhteisön ympäristölainsäädäntöön, johon kuului 1980-luvulla annettu pohjavesidirektiivi(1), ei sisältynyt pohjavesiä koskevaa ympäristön laatutavoitetta eikä myöskään taannehtivia velvoitteita korjaavien toimenpiteiden toteuttamiseksi. Lainsäädännön perusteella komissio ei siis voi puuttua asiaan. Yhteisön vesipolitiikkaa on kuitenkin uudistettu vuonna 2000 annetulla vesipolitiikan puitedirektiivillä seuraavilla aloilla:(2) - kaikkien vesien, pohja- ja pintavesien suojelu - kaikkien saastelähteiden käsittely, joihin kuuluvat myös teollisuuden aiemmin aiheuttamat saasteet - jäsenvaltioiden velvoittaminen toimimaan veden hyvän laadun (veden hyvän tilan) saavuttamiseksi asetettuun määräaikaan mennessä kaikilla vesialueillaan, joihin kuuluvat, kuten kysymyksessä mainittiin, pohjavedet ja rantavedet - jäsenvaltioiden velvoittaminen tekemään vuoden 2004 loppuun mennessä analyysi kaikkiin vesialueisiinsa kohdistuvista vaikutuksista ja paineista, minkä jälkeen jäsenvaltiot laativat kokonaisvaltaisen suunnitelman tarpeellisista toimenpiteistä kaikkia vesialueitaan koskevan veden hyvä tila -ympäristötavoitteen saavuttamiseksi. Komissio katsoo siis, että Kreikan viranomaisten toimittama kertomus maan ja pohjaveden saastumisesta on Kreikan ensimmäinen askel vesipuitedirektiiviin liittyvien velvoitteiden täyttämisessä. Kreikan viranomaiset ovat velvollisia toteuttamaan tarpeelliset suunnittelu- ja korjaustoimenpiteet direktiivissä asetettujen määräaikojen mukaisesti. Joillekin korjaustoimenpiteille myönnetään yhteisön tukea asiaa koskevien asetusten ja valtion tuesta annettujen säännösten perusteella. Komissio - seuraa yleisesti perustamissopimuksen vartijana, että mainittu direktiivi pannaan asianmukaisesti täytäntöön määräaikojen mukaisesti, sekä tekee toimeenpanoon liittyvää epävirallista yhteistyötä jäsenvaltioiden kanssa - arvioi huolellisesti uimaveden laadusta annetun direktiivin(3) mukaisen vuosittain tehtävän seurannan tulokset ja ottaa huomioon Keratsinionin läheisyydessä olevien rantavesien laadun. Vuoden 2001 seurantatulosten mukaan Keratsinionin rantavesien laatu oli erittäin hyvä. Vuoden 2002 seurantatulokset on saatavilla vuoden 2003 alussa. (1) Neuvoston direktiivi 80/68/ETY, annettu 17. joulukuuta 1979, pohjaveden suojelemisesta tiettyjen vaarallisten aineiden aiheuttamalta pilaantumiselta (EYVL L 20, 16.1.1980). (2) Euroopan parlamentin ja neuvoston direktiivi 2000/60/EY, annettu 23. 2000, yhteisön vesipolitiikan puitteista (EYVL L 327, 22.12.2000). (3) Neuvoston direktiivi 76/160/ETY, annettu 8. joulukuuta 1975, uimaveden laadusta (EYVL L 31, 5.2.1976).